钦定古今图书集成/理学汇编/文学典/第156卷 > 《吴讷文章辩体》 > 《铭》
## 钦定古今图书集成/理学汇编/文学典/第156卷 > 《吴讷文章辩体》 > 《铭》

按：铭者，名也，名其器物以自警也。《汉·艺文志》称道家
有《黄帝铭》六篇，然亡其辞。独《大学》所载《成汤盘铭》九
字，发明日新之义甚切。迨周武王则凡几席觞豆之
属，无不勒铭，致警。厥后又有称述先人之德善劳烈
为铭者，如春秋时孔悝《鼎铭》是也。又有以山川、宫室、
门关为铭者，汉班孟坚之《燕然山》则旌征伐之功，晋
张孟阳之《剑阁》，则戒殊俗之僭叛，其取义又各不同
也。《传》曰：“作器能铭，可以为大夫。”陆士衡云：“铭贵博约
而温润。”斯得之矣。